Għeżież kollegi, Wara li kkonsultajt il-biċċa l-kbira minnkom u sabiex jitħejja aħjar is-summit tagħna fi Bratislava, ippermettuli naqsam magħkom xi riflessjonijiet personali. Naħseb li huwa importanti li nagħmlu evalwazzjoni onesta tas-sitwazzjoni attwali sabiex nipprovdu l-aħjar bażi possibbli biex nibnu l-ġejjieni tagħna flimkien. Aħna qed niltaqgħu fi Bratislava f'mument partikolarment storiku. Sebgħa u għoxrin mexxej Ewropew ser jiddiskutu l-futur tal-Unjoni tagħna, wara l-ewwel deċiżjoni li qatt saret minn pajjiż biex iħalli l-UE. Aħna lkoll inħossu li f'dawn iż-żminijiet ta' taqlib ikkaratterizzati minn kriżijiet u kunflitti, dak li għandna bżonn aktar minn qatt qabel huwa konferma tas-sens tal-komunità tagħna, li fi ftit xhur oħra ser tkun qed tiċċelebra s-sittin anniversarju tagħha. Il-Brexit ma tippreżentalniex biss l-isfida li ninnegozjaw relazzjonijiet ġodda mar-Renju Unit. F'dan ir-rigward, il-pożizzjoni tagħna għandha tibqa' ċara u mingħajr ambigwità ("L-ebda negozjati mingħajr notifika"). Id-dispożizzjonijiet tat-Trattat imfassla f'każ ta' ħruġ mill-UE jipproteġu l-interessi tal-Unjoni. L-objettiv tagħna fin-negozjati futuri għandu jkun, minn naħa, li jiġu stabbiliti l-aħjar relazzjonijiet possibbli mar-Renju Unit; min-naħa l-oħra, madankollu, għandna nimxu mat-Trattat u nagħmlu l-affarijiet bil-kalma, b'mod konsistenti u kompletament magħqudin kif ukoll sodi fl-insistenza tagħna fuq bilanċ bejn id-drittijiet u l-obbligi. Jekk nagħmlu hekk, mhu ser ikun hemm l-ebda dubju li hija ħaġa tajba li tkun membru tal-Unjoni. Waqt li qed nistennew lill-gvern tar-Renju Unit biex jagħti bidu għan-negozjati, għandna nanalizzaw l-istat u l-prospetti ta' UE wara l-Brexit. Ikun żball fatali jekk nassumu li r-riżultat negattiv tar-referendum tar-Renju Unit jirrappreżenta kwistjoni li hija speċifikament Brittanika; li l-Ewroxettiċiżmu Brittaniku huwa sintomu ta' aberrazzjoni politika jew sempliċiment logħba ċinika ta' populisti li qed jisfruttaw il-frustrazzjonijiet soċjali. Huwa minnu li l-kampanja Leave kienet mimlija argumenti foloz u ġeneralizzazzjonijiet mhux aċċettabbli. Iżda huwa minnu wkoll li l-vot Brexit huwa tentattiv iddisprat sabiex jitwieġbu l-mistoqsijiet li miljuni ta' Ewropej jistaqsu lilhom infushom kuljum, mistoqsijiet dwar x'inhu r-rwol proprju tal-politika. Mistoqsijiet dwar il-garanziji ta' sigurtà taċ-ċittadini u t-territorju tagħhom, mistoqsijiet dwar il-ħarsien tal-interessi, il-wirt kulturali u l-istil ta' ħajja tagħhom. Dawn huma l-mistoqsijiet li nkunu rridu niffaċċaw anke kieku r-Renju Unit kien ivvota li jibqa'. In-nies fl-Ewropa jridu jkunu jafu jekk l-elit tal-klassi politika humiex kapaċi jerġgħu jieħdu l-kontroll fuq ġrajjiet u proċessi li jħossuhom vulnerabbli fil-konfront tagħhom, ifixkluhom, u xi kultant iwaħħxuhom. Illum ħafna nies, mhux biss fir-Renju Unit, jaħsbu li l-appartenenza fl-Unjoni Ewropea tostakola l-istabbiltà u s-sigurtà. In-nies bir-raġun jistennew li l-mexxejja tagħhom jipproteġu l-ispazju fejn jgħixu u jiżguraw is-sigurtà tagħhom. Jekk tkompli tissaħħaħ il-fehma li aħna rrinunzjajna din ir-responsabbiltà, ser jibdew ifittxu alternattivi. U ser isibuhom. L-istorja għallmitna li dan jista' jwassal biex il-poplu jitbiegħed fuq skala kbira mil-libertà u l-valuri fundamentali oħrajn li l-Unjoni Ewropea hija bbażata fuqhom. Għalhekk huwa kruċjali li nerġgħu nsibu l-bilanċ bejn il-ħtieġa tal-libertà u s-sigurtà, u bejn il-ħtieġa tal-ftuħ u l-protezzjoni. F'dan il-kuntest, il-kontroll effettiv tal-fruntieri esterni tagħna jiġi l-ewwel, u dan għandu dimensjoni prattika kif ukoll simbolika. Il-kriżi tal-migrazzjoni kienet il-qatra li mliet il-ġarra. Il-kaos li kien hemm fil-fruntieri tagħna s-sena li għaddiet, immaġni ġodda kuljum ta' mijiet ta' eluf ta' persuni għaddejjin mill-kontinent tagħna mingħajr ebda kontroll, ħolqu sensazzjoni ta' theddida fost bosta Ewropej. Huma kellhom jistennew wisq biex tittieħed azzjoni li tikkontrolla s-sitwazzjoni, bħall-għeluq tar-rotta tal-Balkani tal-Punent u l-ftehim bejn l-UE u t-Turkija. Minflok, ħafna drabi huma semgħu dikjarazzjonijiet politikament korretti li l-Ewropa ma tistax issir fortizza, li jeħtieġ li tibqa' miftuħa. In-nuqqas ta' azzjoni rapida u ta' strateġija Ewropea uniformi dgħajfu l-fiduċja taċ-ċittadini fil-gvernijiet tagħhom, l-istituzzjonijiet u l-istabbiliment inġenerali, li diġà kienu mminati mill-kriżi finanzjarja. Il-bini mill-ġdid ta' din il-fiduċja saret ħtieġa urġenti, fatt li l-Brexit uriet b'mod ċar ħafna. M'għandniex ħafna ħin x'nitilfu. Bratislava ser ikollha tkun mument ta' bidla deċiżiva f'termini tal-protezzjoni tal-fruntieri esterni tal-Unjoni. Jeħtieġ li nuru liċ-ċittadini tagħna li aħna ninsabu lesti u kapaċi li nipproteġuhom minn repetizzjoni tal-kaos tal-2015. Dan ser jirrikjedi l-kooperazzjoni sħiħa tal-gvernijiet u l-istituzzjonijiet Ewropej kollha. Huwa daqstant importanti li jiġi miġġieled it-terroriżmu b'mod effettiv. Fil-prinċipju aħna lkoll naqblu, iżda għad hemm wisq ostakoli prattiċi u leġislattivi. Xi ħadd irid jagħti lura lill-Ewropej is-sens ta' sigurtà tagħhom. Il-kwistjoni hija min u b'liema mezzi. L-istrumenti prinċipali f'dan il-qasam jibqgħu fil-livell nazzjonali, iżda nistgħu u rridu nagħmlu aktar flimkien. Għandna nikkooperaw aktar mill-qrib bejn il-forzi tal-pulizija u servizzi oħra tagħna f'dak li għandu x'jaqsam mal-iskambju ta' informazzjoni u operazzjonijiet. Nistgħu wkoll nagħmlu aktar biex tiġi ffaċilitata l-kooperazzjoni tal-fornituri tal-internet fit-tneħħija ta' kontenut li jinċita l-mibegħda u jippromwovi t-terroriżmu. Fil-fruntieri esterni, jeħtieġ li niżguraw li kulħadd jiġi vverifikat mal-bażijiet ta' data tagħna, sabiex it-terroristi potenzjali ma jkunux jistgħu jidħlu fl-UE bla xkiel. U f'kull wieħed mill-pajjiżi tagħna rridu nagħmlu sforz akbar biex niġġieldu r-radikalizzazzjoni. Mingħajr determinazzjoni ġenwina biex niġġieldu t-theddid terroristiku, mhux ser jirnexxielna nwaqqfu l-imġiba u l-attitudnijiet radikali u li qed isiru dejjem iktar aggressivi. Sa ftit ilu dawn kienu jirrappreżentaw biss marġni żgħira tal-politika u d-dibattitu pubbliku fl-Ewropa, iżda llum qed isiru parti mill-ħajja ta' kuljum b'mod dejjem aktar sfaċċat. Il-wegħda ta' ġlieda bla ħniena kontra t-terroriżmu saret wieħed mis-slogans ewlenin tal-estremisti tal-lemin. Barra minn hekk, minħabba l-fatt li minkejja l-akbar sforzi tagħna, ma kienx possibbli li jiġu prevenuti għadd ta' attakki, ir-retorika antiEwropea u antidemokratika tagħhom tidher saħansitra aktar attraenti. Iċ-ċittadini tagħna jistennew ukoll li l-Unjoni Ewropea tipproteġi aħjar l-interessi ekonomiċi u soċjali tagħhom. B'mod speċjali llum, fl-era tal-globalizzazzjoni, hija viżibbli aktar minn qatt qabel il-ħtieġa għall-aċċess għal informazzjoni xierqa, l-infurzar ta' regoli ġusti, l-istabbiliment ta' standards ċari, u l-assigurazzjoni li l-mexxejja tagħhom (jiġifieri l-gvernijiet u l-istituzzjonijiet tal-Ewropa) ser ikunu magħhom meta jikkonfrontaw kompetituri minn barra. Bla dubju li l-kummerċ ħieles u l-kompetizzjoni globali huma fl-interess tal-Ewropej, iżda huwa daqstant ieħor ovvju li dawn joħolqu sfidi sinifikanti u ħafna drabi bla preċedent. Għaldaqstant, filwaqt li nkomplu naħdmu fuq ftehimiet kummerċjali futuri, irridu niggarantixxu u nassiguraw liċ-ċittadini tagħna u lill-kumpanniji Ewropej li qabelxejn aħna nirrappreżentaw u nipproteġu l-interessi tagħhom f'dan il-proċess. L-Ewropa għandha biżżejjed argumenti biex tkun il-promotur tal-kompetizzjoni globali, iżda kundizzjoni sine qua non sabiex dan iseħħ hija li l-atturi ewlenin, jiġifieri l-ħaddiem, il-konsumaturi u l-imprendituri, jerġa' jkollhom il-fiduċja f'dawk li jirrappreżentawhom. F'dan il-każ iż-żmien ukoll għandu rwol ewlieni. Jekk ma jkunx hemm ftehimiet kummerċjali (u qed nitkellmu fuq xhur, mhux snin), dan inevitabbilment joħloq impressjoni li l-Brexit tkun tat bidu għal proċess li jeliminana mix-xena globali. Illum l-akbar parteċipanti tagħha, kif ikkonferma s-Summit tal-G20, jirrispettaw u jirrikonoxxu l-pożizzjoni tal-Ewropa bħala setgħa kummerċjali u ekonomika, u bħala sħab attraenti. Jiena konxju li l-futur tal-Ewropa mhux ser jiddependi biss fuq kif nittrattaw il-kriżi tal-migrazzjoni, it-terroriżmu, u l-biżgħat assoċjati mal-globalizzazzjoni. Ir-ritorn tas-sens ta' sigurtà u ordni, il-fiduċja taċ-ċittadini tal-UE fit-tmexxija politika tagħhom kif ukoll il-bini mill-ġdid tar-reputazzjoni tal-Unjoni bħala sinonimu għall-protezzjoni u l-istabbiltà huma kollha kruċjali u indispensabbli, iżda lanqas huma biżżejjed. Għaldaqstant, Bratislava għandha tipprovdi wkoll pjan direzzjonali għal sforzi oħra daqstant importanti (bħall-iżvilupp ekonomiku u soċjali, l-impjiegi u l-opportunitajiet għaż-żgħażagħ, is-suq uniku, l-aġenda diġitali u l-investimenti). Jeħtieġ li nieħdu deċiżjonijiet formali dwar dawn ta' hawn fuq u oqsma oħra waqt is-summits regolari tal-Kunsill Ewropew f'Ottubru u Diċembru. Aħna ser inkomplu l-ħidma informali tagħna bħala 27 pajjiż anke fix-xitwa tal-2017. Kif diġà ħabbart, ir-relazzjonijiet tagħna mar-Russja ser jiġu eżaminati mill-ġdid waqt sessjoni separata fis-summit tal-Kunsill Ewropew ta' Ottubru. F'Diċembru ser nerġgħu naraw kif nistgħu nsaħħu l-kooperazzjoni prattika fid-difiża biex nagħtuha aktar sustanza mingħajr ma jkun hemm duplikazzjoni man-NATO. Aktar tard ser ikollna wkoll nerġgħu lura għal kwistjonijiet importanti oħra bħall-Unjoni Bankarja u l-iżvilupp ulterjuri tal-Unjoni Ekonomika u Monetarja. Wara l-Brexit, iż-żamma tal-istatus quo mhijiex alternattiva. Minn din il-kriżi nistgħu noħorgu aktar dgħajfa u b'aktar kunflitti, jew inkella aktar b'saħħitna u aktar magħquda. M'hemm l-ebda fataliżmu mdendel fuq il-futur tagħna, kollox għadu f'idejna, f'qalbna u f'moħħna. Il-potenzjal ekonomiku u kulturali tas-sebgħa u għoxrin pajjiż tagħna, it-talent u l-edukazzjoni taċ-ċittadini tagħna, huma aktar minn biżżejjed biex nemmnu fl-Ewropa u l-abbiltà tagħha li tikkompeti mal-bqija tad-dinja b'mod effettiv u sigur. In-nuqqasijiet tagħna, meta mqabbla ma' setgħat globali oħra, jidhru fil-"politiki ta' koerċizzjoni" (bħad-difiża u s-setgħat eżekuttivi). Madankollu, aħna m'aħniex ser nibdlu l-Unjoni Ewropea fi stat wieħed. Għaldaqstant, ser ikun kruċjali għall-Istati Membri li jikkooperaw ma' xulxin aħjar, sabiex ngħaqqdu flimkien il-forzi tagħna fl-Unjoni. It-taħdidiet tiegħi magħkom juru li l-għoti ta' setgħat ġodda lill-istituzzjonijiet Ewropej mhijiex ir-riċetta mixtieqa. L-elettorati nazzjonali jridu aktar influwenza fuq id-deċiżjonijiet tal-Unjoni. Madankollu, jekk nadottaw din id-direzzjoni jkun jeħtieġ li ssir bidla fl-attitudni tal-gvernijiet lejn l-Unjoni Ewropea bħala tali. Illum l-UE hija ta' spiss meqjusa bħala l-ħażen neċċessarju, mhux bħala ġid komuni. Is-slogan "inqas setgħa għal Brussell", li jinstema' attraenti fil-kampanji politiċi, għandu jissarraf bħala aktar responsabbiltà għall-Unjoni fl-ibliet kapitali nazzjonali. Din ir-responsabbiltà għall-Unjoni mhija xejn ħlief li tkun lesta li jiġu ssagrifikati parti mill-interessi proprji għall-komunità. Dan ifisser ukoll li wieħed joqgħod lura mill-akkużi kostanti mmirati lejn l-Unjoni, li xi drabi huma ġustifikati, iżda aktar iva milli le jservu bħala skuża faċli għan-nuqqasijiet ta' dak li jkun. Din kienet ukoll waħda mir-raġunijiet wara l-vot tal-Brexit. Iċ-ċwievet għal bilanċ tajjeb bejn il-prijoritajiet tal-Istati Membri u dawk tal-Unjoni jinsabu fil-pajjiżi kapitali nazzjonali. L-istituzzjonijiet għandhom jappoġġaw il-prijoritajiet kif maqbula bejn l-Istati Membri, u mhux jimponu l-prijoritajiet tagħhom. Din hija konklużjoni oħra li wasalt għaliha waqt il-konsultazzjonijiet magħkom. Bejn ix-xettiċiżmu tal-pessimisti fuq naħa, u l-Ewro-entużjażmu fuq in-naħa l-oħra hemm biżżejjed lok għal "ottimiżmu reali". Id-dijanjożi kritika għandha ssir fis-sors tagħha. Jeħtieġ li nagħmlu minn kollox biex ma nħallux is-sitwazzjoni tiddeġenera għal waħda fejn il-ħmar iwaħħal f'denbu, tant inutli u tipika għas-snin reċenti, jew għal kompetizzjoni tal-aktar slogan li jinstema' l-aħjar, bħal "Ewropa aħjar", "anqas Ewropa" jew "aktar Ewropa". Wara kollox, hemm imnejn li xi ħadd jaqtagħha fil-qasir għal "daqshekk Ewropa". Illum m'aħniex fis-sitwazzjoni tal-eroj ta' , rumanz ta' Giuseppe Tomasi di Lampedusa. Ma rridux nibdlu kollox jekk irridu li l-affarijiet jibqgħu kif inhuma. Jeħtieġ li nirranġaw għadd ta' affarijiet sabiex nippreservaw dak li huwa l-aħjar. Sabiex dan jirnexxi, jeħtieġ li nkunu lesti nieħdu diversi deċiżjonijiet diffiċli, li fil-fatt huma deċiżjonijiet sempliċi. Dan mhuwiex dwar trattati ġodda jew bidliet proċedurali. Neħtieġu rieda politika qawwija u immaġinazzjoni. Wasal iż-żmien li nilqgħu l-isfida. Fil-fatt, ma teżistix triq oħra. Dejjem tagħkom, Ara l-paġna tal-laqgħa